**Obrazovni profili:** PRAVNI TEHNIČAR

**ISTORIJA**

**Cilj i zadaci**

**Cilj** nastave istorije je sticanje humanističkog obrazovanja i razvijanje istorijske svesti; razumevanje istorijskog prostora i vremena, istorijskih događaja, pojava i procesa i uloge istaknutih ličnosti; razvijanje individualnog i nacionalnog identiteta; sticanje i proširivanje znanja, razvijanje veština i formiranje stavova neophodnih za razumevanje savremenog sveta (u nacionalnom, regionalnom, evropskom i globalnom okviru); unapređivanje funkcionalnih veština i kompetencija neophodnih za život u savremenom društvu (istraživačkih veština, kritičkog i kreativnog mišljenja, sposobnosti izražavanja i obrazlaganja sopstvenih stavova, razumevanja multikulturalnosti, razvijanje tolerancije i kulture argumentovanog dijaloga); osposobljavanje za efikasno korišćenje informaciono-komunikacionih tehnologija; razvijanje svesti o potrebi stalnog usavršavanja i svesti o važnosti negovanja kulturno-istorijske baštine.

**Zadaci** nastave istorije su da učenici:

– steknu i prošire znanja o nacionalnoj i opštoj istoriji (političkoj, ekonomskoj, društvenoj, kulturnoj...), da razumeju uzroke i posledice istorijskih događaja, pojava i procesa, i ulogu istaknutih ličnosti u razvoju ljudskog društva;

– poseduju svest o povezanosti pojava iz prošlosti sa pojavama iz sadašnjosti;

– razumeju da nacionalna istorija predstavlja sastavni deo regionalne, evropske i globalne istorije;

– razvijaju istraživački duh i kritički odnos prema prošlosti samostalnom analizom različitih istorijskih izvora i literature i pronalaženjem i sistematizovanjem stečenih informacija;

budu osposobljeni za pronalaženje, prikupljanje i korišćenje informacija datih u različitim simboličkim modalitetima (istorijske karte, grafikoni, tabele...) i njihovo povezivanje sa prethodnim istorijskim znanjem;

– budu osposobljeni da prepoznaju različita tumačenja istih istorijskih događaja;

– povezuju stečena znanja i veštine sa sadržajima srodnih nastavnih predmeta;

– budu osposobljeni za primenu stečenih znanja i praktičnih veština u svakodnevnom životu;

– unapređuju veštine neophodne za individualni i timski rad (komunikativnost, obrazlaganje sopstvenih stavova, argumentovani dijalog...);

– razvijaju odgovornost, sistematičnost, preciznost i pozitivni stav prema učenju;

– razvijaju svest o kvalitetu stečenog znanja i potrebi stalnog usavršavanja.

**I RAZRED  
(2 časa nedeljno, 74 časa godišnje)**

**SADRŽAJI PROGRAMA**

I. tema: UVOD U ISTORIJU

– Istorija kao nauka i nastavni predmet; odnos istorije prema drugim naukama

– Istorijski izvori, računanje vremena, istorijska razdoblja (periodizacija)

II. tema: PRAISTORIJSKA ZAJEDNICA

– Život ljudi u starijem i mlađem kamenom i u metalnom dobu

– Verske predstave i počeci likovnih umetnosti u praistorijskim zajednicama

– Praistorijska nalazišta i kulture na centralnom Balkanu

III. tema: STARI VEK

– Opšte odlike Starog veka (vreme, prostor i narodi; struktura društva, verovanja, kultura)

Stari istok

– Opšte osobine istorije Starog istoka (hronološki, geografski i etnički okviri, društveno ustrojstvo)

– Egipat: Staro, Srednje i Novo carstvo

– Države Mesopotamije, Male Azije i Bliskog istoka (Levanta).

– Pismenost, kultura i pravo naroda Starog istoka

– Religije naroda Starog istoka

Stara Grčka

– Najstarija istorija Grčke (doseljavanje Grka na Balkan, minojski Krit, mikenska Grčka, Trojanski rat)

– Od Mikenskog ka Homerskom dobu. Dorska i jonska seoba, društveni poredak u IH i VIII veku pre n. e.

– Nastanak polisa, grčka kolonizacija, promene društvenog i državnog uređenja od VIII do VI veka pre n. e.

– Sparta: osobenosti uređenja i života (Likurg, Peloponeski savez)

– Atina: najstarija istorija, društvene borbe, reforme, nastanak i razvoj demokratije

– Grčko-persijski ratovi. Početak i tok, njihov uticaj na društvene i privredne odnose u polisima, Delski savez

– Periklovo doba, Atinski pomorski savez, Peloponeski rat

– Kultura starih Grka (religija, mitovi, nauka, umetnost)

– Kriza polisa i uspon Makedonije

– Aleksandrova osvajanja i helenističke monarhije

– Helenistička kultura

Stari Rim

– Najstarija istorija Rima (stanovništvo Italije, osnivanje Rima, doba kraljeva)

– Doba republike (osnivanje republike, društveno i državno uređenje)

– Rimska osvajanja u Italiji

– Rimska osvajanja u Sredozemlju (punski ratovi i ratovi s helenističkim monarhijama)

– Kriza republike i početak građanskih ratova (reforme braće Grah, Marije i Sula)

– Prvi i Drugi trijumvirat

– Rimska kultura u doba republike (religija, nauka i umetnost)

– Avgustov principat

– Rimsko carstvo od I do III veka

– Dominat. Reforme Dioklecijana i Konstantina

– Rimska kultura u razdoblju od I do IV veka (religija, nauka i umetnost)

– Pojava i širenje hrišćanstva

– Rimske provincije na Balkanskom poluostrvu

IV. tema: POZNA ANTIKA I RANI SREDNjI VEK

– Podela Rimskog carstva. Opadanje i propast Zapadnog carstva

– Seoba naroda i stvaranje „varvarskih” država na zapadu

– Istočno carstvo, IV–VI vek. Justinijanova obnova

– Kultura ranovizantijskog doba

– Avarski pohodi i naseljavanje Slovena na Balkanu

**II RAZRED   
(2 časa nedeljno, 72 časa godišnje)**

**SADRŽAJI PROGRAMA**

I. tema: EVROPA U RANOM SREDNjEM VEKU

– Kraj antičkog sveta: seoba naroda i stvaranje „varvarskih” kraljevina u Evropi (germanske seobe, prodori Huna i Avara u Evropu, strukture ranih kraljevina, hristijanizacija varvara i počeci srednjovekovne Evrope)

– Hrišćanska crkva do raskola 1054. godine (rano monaštvo, misionarska delatnost, uloga crkve tokom IX i X veka – Klinijevski pokret, cezaropapizam u poređenju sa odnosom države i crkve u Vizantiji, veliki raskol 1054. godine i njegove posledice)

– Franačka država. Ujedinjenje Evrope pod Karlom Velikim (Merovinzi i Karolinzi, širenje Arabljana i njihov doprinos evropskoj civilizaciji, Pipin Mali i stvaranje papske države, krunisanje Karla Velikog za cara)

– Nastanak feudalnog društva (rađanje feudalnih društvenih odnosa u IX veku – vitezovi i seljaci, piramidalna hijerarhija vlasti, vernost i vera, ruralno društvo)

– Život u ranom srednjem veku (dvor – izgled, način života na dvoru, običaji; rat – načini ratovanja, nastanak i simbolika kule; uloga religije u svakodnevnom životu; načini stanovanja; bolesti, glad, strahovi, seobe; manastiri – benediktinsko pravilo, skriptoriji)

– Vizantija od VII do XII veka (reforma cara Iraklija, borbe protiv Arabljana, uspon Vizantije u vreme Makedonske dinastije)

– Prodori Vikinga i Mađara, rađanje Svetog rimskog carstva nemačkog naroda (nadiranje Normana u Evropu, njihova uloga na istoku i na zapadu, stvaranje države u Sredozemlju; poreklo Mađara i dolazak u Evropu do zaustavljanja na Lehu, Oton I)

– Kultura ranog srednjeg veka (razlike između kultura Vizantije i zapadne Evrope, pismenost na Zapadu – uloga irskog monaštva; kulturna obnova u vreme Karla Velikog; manastirska kultura, romanička umetnost, odnos prema Bogu u ranom srednjem veku)

II. tema: NASELJAVANjE SLOVENA NA BALKAN I STVARANjE PRVIH SRPSKIH DRŽAVA

– Doseljavanje Slovena na Balkansko poluostrvo (prapostojbina Slovena, uzroci seoba, običaji i verovanja Slovena, naseljavanje na Balkansko poluostrvo i u oblastima Istočnih Alpa, Sloveni i starosedeoci)

– Pokrštavanje Južnih Slovena i njihova rana pismenost (počeci pokrštavanja, Ćirilo i Metodije, učenici Ćirila i Metodija, glagoljaši, pismo i književnost, umetnost)

– Srbi do XII veka (teritorijalni okviri srpskih zemalja, Srbi između Vizantije i Bugarske, knez Časlav, uspon Dukljanske države, osamostaljivanje Raške i Bosne)

III. tema: EVROPA OD XII DO XV VEKA

– Nastanak gradova i univerziteta (oživljavanje gradova, položaj i uređenje, razvoj gradske privrede, trgovci i sajmovi, društveni odnosi u gradovima)

– Krstaški ratovi (papska monarhija, pohod na istok kao verski i kolonizacioni pokret, Prvi i Četvrti krstaški rat, posledice krstaških ratova, rađanje viteškog morala, izmenjena pobožnost zapadnog sveta)

– Uspon zapadnoevropskih monarhija: Francuska, Engleska, Nemačka (razvoj feudalne monarhije, Luj IX Sveti kao idealni vladar, „Velika povelja sloboda” i nastanak parlamenta, Sveto rimsko carstvo, od feudalne do nacionalne monarhije)

– Feudalno društvo: ratnici, rabotnici, duhovnici (struktura društva; društveni pokreti, jeresi, inkvizicija, prosjački redovi)

– Život u poznom srednjem veku (obrazovanje; promene u veštini ratovanja; privatna pobožnost; porodična zajednica; izmenjena osećajnost; rađanje individue)

– Odnos države i crkve u poznom srednjem veku (sukob carskog i papskog koncepta, opadanje moći papa, crkveni sabori)

– Kultura zapadnoevropskog sveta u poznom srednjem veku (gotičko doba, riterska i gradska kultura, umetnost katedrala, rađanje književnosti na narodnom jeziku)

– Slovenski svet u poznom srednjem veku (zapadni i istočni Sloveni, Karlo IV; Kijevska i Moskovska Rusija)

– Kultura pozne Vizantije (procvat umetnosti u doba Komnina, Vizantija posle Četvrtog krstaškog rata; renesansa Paleologa)

IV. tema: SRPSKI NAROD I NjEGOVI SUSEDI OD XII DO XV VEKA

– Država Nemanjića (srpska država između Vizantije i Ugarske, veliki župan Stefan Nemanja, prvi pad Vizantijskog carstva, država Nemanjića kao kraljevina, autokefalna crkva)

– Uspon države Nemanjića (vladarski rod Nemanjića, jačanje položaja vladara, osvajanja, sukob između kraljeva Dragutina i Milutina, bitka kod Velbužda, Stefan Dušan, proglašenje carstva)

– Privreda i društvo u nemanjićkoj Srbiji (zemljoradnja, stočarstvo, rudarstvo, gradovi kao privredna središta, trgovina, vlastela, zavisno seljaštvo, gradsko stanovništvo)

– Uloga srpske crkve od XII do XV veka (Ohridska arhiepiskopija, Sveta Gora i Hilandar, crkvena samostalnost, srpska patrijaršija, odnos između srpske crkve i države, ktitori i zadužbine)

– Kultura srpske srednjovekovne države (kulturna područja, jezik i pismo, stara srpska biblioteka, književnost, pravni spomenici, umetnost)

– Postanak i razvoj bosanske države (Bosna kao geografski pojam, Bosna između Ugarske i Vizantije, crkva bosanska, širenje Bosne, proglašenje kraljevstva)

– Dubrovnik u srednjem veku (osnivanje grada, vizantijski Ragusion, mletačka vlast, odnosi sa Ugarskom, širenje gradske teritorije, uređenje grada, republika, odnosi sa Srbijom i Bosnom, privreda, trgovina, kulturni uspon)

– Prodor Turaka na Balkansko poluostrvo (Turci Osmanlije, uređenje Osmanskog carstva, turski način osvajanja, razjedinjene hrišćanske države, rasulo srpske države, bitka na Marici, bitka na Kosovu)

– Država Lazarevića i Brankovića (turski vazali, bitka kod Angore, titula despota, privredni uspon, uređenje Despotovine, kultura Moravske Srbije)

– Kraj državne samostalnosti Srbije i Bosne (pad Carigrada, osvajanje Srbije, prevlast oblasnih gospodara u državi Kotromanića, postanak Hercegovine, pad Bosne, kraj hercegove zemlje)

– Zeta za vreme Balšića i Crnojevića (uspon Balšića, komune i oblasni gospodari, između Turaka i Venecije, Zeta u Despotovini, uzdizanje Crnojevića, pad oblasti Crnojevića)

– Seobe Srba (nemirna granica u Podunavlju, seobe Srba, odbrambeni sistem, povremeni upadi hrišćanskih snaga na tursku teritoriju)

**III RAZRED   
(2 časa nedeljno, 68 časova godišnje)**

**SADRŽAJI PROGRAMA**

I. tema: EVROPA OD XV DO XVIII VEKA

– Velika geografska otkrića i počeci evropskog kolonijalizma

– Začeci kapitalizma

– Humanizam i renesansa

– Reformacija i katolička reakcija

II. tema: APSOLUTISTIČKE MONARHIJE (XVI–XVIII vek)

– Opšte odlike apsolutističkih monarhija

– Španija Filipa II; revolucija u Nizozemskoj

– Engleska od XVI do XVIII veka

– Francuska od XVI do XVIII veka

– Samodržavlje u Rusiji

– Opšte odlike prosvećenog apsolutizma

– Prosvećeni apsolutizam Petra I, Katarine II, Fridriha II

III. tema: SRPSKI NAROD POD OSMANSKOM VLAŠĆU   
(XVI–XVIII vek)

– Društveno i državno uređenje Osmanskog carstva

– Položaj i život Srba u Osmanskom carstvu

– Opadanje Osmanskog carstva

– Srpski narod u ratovima Austrije i Mletačke republike protiv Osmanlija

– Uloga Pećke patrijaršije, Cetinjska mitropolija

IV. tema: SRBI POD HABZBURŠKOM I MLETAČKOM   
VLAŠĆU (XVI–XVIII vek)

– Državno i društveno uređenje Austrije

– Srpski narod u Vojnoj krajini, civilnoj Hrvatskoj i Slavoniji, seobe u Rusiju

– Položaj Srba u Ugarskoj

– Karlovačka mitropolija

– Srbi pod režimom prosvećenog apsolutizma Marije Terezije i Josifa II

– Dubrovnik i Srbi u mletačkoj Dalmaciji i Boki (XVI–XVIII vek)

V. tema: EVROPA I SVET OD KRAJA XVIII   
DO SEDAMDESETIH GODINA XIX VEKA

– Privredne i društvene promene (industrijska revolucija)

– Epoha građanskih revolucija

– Rat za nezavisnost SAD

– Francuska revolucija

– Napoleonova vladavina i osvajanja

– Bečki kongres i Sveta alijansa

– Revolucionarni pokreti u Evropi u prvoj polovini XIX veka; revolucija 1848/1849.

– Radnički i socijalistički pokret u Evropi

– Ujedinjenje Italije; ujedinjenje Nemačke

– Građanski rat u SAD

VI. tema: NACIONALNI POKRETI NA BALKANU OD KRAJA XVIII DO SEDAMDESETIH GODINA XIX VEKA

– Osmansko carstvo krajem XVIII i početkom XIX veka

– Srpska revolucija – ratni period (Prvi srpski ustanak, ustanička država, Hadži Prodanova buna, Drugi srpski ustanak)

– Srpska revolucija – mirnodopski period (borba za autonomiju, jačanje državnosti, hatišerifi iz 1830. i 1833. godine, ukidanje feudalizma)

– Apsolutizam Miloša Obrenovića (ustavno uređenje – Sretenjski ustav i Turski ustav; privredni i društveni razvoj)

– Prva vladavina kneza Mihaila (1839–1842)

– Ustavobranitelji i knez Aleksandar Karađorđević (1842–1858)

– Druga vladavina kneza Miloša i kneza Mihaila Obrenovića (1858–1868)

– Vladavina kneza Milana Obrenovića (drugo namesništvo i ustav iz 1869; srpsko-turski ratovi 1876–1878. i sticanje nezavisnosti)

– Kulturni preporod Kneževine Srbije

– Stvaranje Crnogorske države

– Mitropoliti Petar I i Petar II Petrović Njegoš

– Kneževina Crna Gora – knjaz Danilo Petrović Njegoš (1852–1860)

– Sticanje nezavisnosti Crne Gore – knjaz Nikola Petrović Njegoš

– Bosanski begovat u prvoj polovini XIX veka

– Ustanak u Bosni i Hercegovini (1875)

– Nacionalni preporod Grka, Bugara, Mađara, Rumuna

– Habzburška monarhija (od kraja XVIII do sedamdesetih godina XIX veka)

– Srbi u Habzburškoj monarhiji od kraja XVIII do sedamdesetih godina XIX veka (Temišvarski sabor, Karlovačka mitropolija i patrijaršija; Srbi u revoluciji 1848/1849; Vojvodstvo Srbija i tamiški Banat; Svetozar Miletić; Vojna granica)

**IV RAZRED   
(2 časa nedeljno, 64 časa godišnje)**

**SADRŽAJI PROGRAMA**

I. tema: EVROPA I SVET U DRUGOJ POLOVINI XIX   
I POČETKOM XX VEKA

– Nova slika Evrope posle ujedinjenja Italije i Nemačke: nove i stare sile i njihova borba za politički, diplomatski i ekonomski prestiž

– Berlinski kongres i preoblikovanje jugoistočne Evrope

– Vreme napetosti (politika, borba za kolonije, privredna i vojna konkurencija, političke ideje – liberalizam, radikalizam, nacionalizam, socijaldemokratija, komunizam…)

– „Lepa epoha”: kultura, nauka, tehnološki napredak, prosveta

II. tema: NEZAVISNE DRŽAVE SRBIJA I CRNA GORA

– Srbija između Austrougarske i Rusije (1878–1903)

– Politički, privredni i kulturno-prosvetni razvoj u Srbiji (1903–1914)

– Crna Gora od 1878. do 1914.

– Srbija i Crna Gora i srpski narod u Austrougarskoj i Osmanskom carstvu

– Balkanski ratovi (1912–1913)

III. tema: PRVI SVETSKI RAT

„Veliki rat”

– Evropa na putu ka ratu (politika, privreda, nauka, kultura i obrazovanje)

– Savezništva i frontovi

– Hronologija ratnih dejstava

– Svakodnevni život u ratu

– Revolucije u Rusiji

– Ratno angažovanje SAD

Srbija u „Velikom ratu”

– Srbija uoči Prvog svetskog rata

– Srbija i savezničke sile

– Hronologija ratnih dejstava (najvažnije bitke, povlačenje preko Albanije, okupacija i teror, ustaničke borbe, Solunski front, unutrašnjepolitički sukobi, oslobođenje)

– Svakodnevni život u ratu

– Srbija i jugoslovenska ideja (od Niške do Ženevske deklaracije)

– Posledice rata

IV. tema: EVROPA I SVET IZMEĐU SVETSKIH RATOVA

– Posledice „Velikog rata” (nestanak carstava i stvaranje novih država, Mirovna konferencija u Parizu, Liga naroda, kriza demokratije i pojava totalitarnih ideja)

– Velika ekonomska kriza i njene posledice

– Kultura, nauka i prosveta

– Liberalne demokratije (SAD, Velika Britanija, Francuska…)

– Sovjetska Rusija

– Fašizam i nacionalsocijalizam (Italija, Nemačka, građanski rat u Španiji)

– Svet na putu ka novom ratu (rušenje „versajskog poretka”, anšlus Austrije, Minhenski sporazum, pakt Molotov-Ribentrop)

V. tema: JUGOSLOVENSKA KRALJEVINA

– Nova država (ujedinjenje, prostor i društvo, granice, okruženje, saveznici i protivnici)

– Državno, društveno i političko uređenje (1918–1929)

– Lični režim kralja Aleksandra i ideologija integralnog jugoslovenstva (1929–1935)

– Politički i nacionalni sukobi (1935–1939)

– Međunarodni položaj i spoljna politika (1918–1939)

– Ekonomski i kulturno-prosvetni razvoj jugoslovenske države (1918–1941)

– Jugoslavija u vreme izbijanja Drugog svetskog rata: preuređenje države i promena međunarodnog položaja (1939–1941)

VI. tema: DRUGI SVETSKI RAT

Svet u Drugom svetskom ratu

– Savezništva i frontovi

– Hronologija ratnih dejstava i prelomni događaji (1939–1945)

– Promena granica i okupacioni sistemi

– Rasizam, genocid i holokaust

– Kraj rata i njegove posledice

– Svakodnevni život u ratu

Jugoslavija u Drugom svetskom ratu

– Od diplomatskog pritiska do rata (međunarodna diplomatska kriza, borba za jugoslovenski prostor i vrhunac krize 25. i 27. mart 1941)

– Vojni poraz (Aprilski rat, kapitulacija i rasparčavanje, NDH)

– Okupacija (okupacioni sistemi, represivna politika, genocid i teror)

– Otpori okupaciji i fašizmu (ustanci, antiokupacione snage srpskog građanstva; suprotstavljeni nacionalni, vojni i politički pokreti)

– Hronologija ratnih dejstava (jugoslovensko ratište u kontekstu svetskog rata)

– Ideološki koncepti i uređenje buduće države (srpsko-hrvatski spor u emigraciji, AVNOJ, nacionalna politika Ravnogorskog pokreta, Druga prizrenska liga)

– Jugoslavija i Balkan u odnosima i planovima velikih sila

– Kraj rata i njegove posledice

– Svakodnevni život u ratu

VII. tema: SVET POSLE DRUGOG SVETSKOG RATA

Posleratni svet i njegove suprotnosti

– Od ratnog savezništva do Hladnog rata

– Blokovska podela, ekonomske i političke integracije

– Treći svet i dekolonizacija

– Politički, privredni, društveni, kulturni i naučni razvoj

– Svet u savremenom dobu (raspad SSSR, nestanak Istočnog bloka, EU, globalizacija, naučno-tehnološka revolucija)

Jugoslavija posle Drugog svetskog rata

– Unutrašnjepolitički odnosi i spoljnopolitički položaj (1945–1948)

– Jugoslavija između Istoka i Zapada: u potrazi za novom spoljnopolitičkom i unutrašnjepolitičkom orijentacijom

– Politički, privredni, društveni i kulturni razvoj

– Nestanak jugoslovenske države

– Srpska država u savremenom dobu.

**NAČIN OSTVARIVANjA PROGRAMA**

Nastavni sadržaji predmeta Istorija koncipirani su tako da učenicima pruže celovitu sliku o praistorijskom i istorijskom dobu.

Polaznu tačku čine cilj i zadaci ovog predmeta, čija realizacija treba da bude prilagođena uzrastu i razvojnim karakteristikama učenika. Sadržaje treba prilagođavati učenicima, kako bi najlakše i najbrže dostigli navedene ciljeve. Nastavnik ima slobodu da sam odredi raspored i dinamiku aktivnosti za svaku temu, uvažavajući cilj i zadatke predmeta.

Program se može dopuniti sadržajima iz prošlosti zavičaja, čime se kod učenika postiže jasnija predstava o istorijskoj i kulturnoj baštini u njihovom kraju (arheološka nalazišta, kulturno-istorijski spomenici, muzejske zbirke...).

U školama na nastavnom jeziku neke od nacionalnih manjina mogu se, osim sadržaja iz njihove istorije koji su dati u programu, obraditi i prošireni nastavni sadržaji iz prošlosti tog naroda. Pri tome, nastavnici će nastojati da, korišćenjem raznovrsnih izvora i relevantne istoriografske i etnografsko-antropološke literature, učenicima pruže mogućnost da steknu jasnu predstavu o prošlosti naroda kome pripadaju, ali i okruženja u kome žive: kakav im je bio način života i koje su značajne ličnosti obeležile njihovu istoriju.

Važno je iskoristiti velike mogućnosti koje istorija kao narativni predmet pruža u podsticanju učeničke radoznalosti, koja je u osnovi svakog saznanja. Nastavni sadržaji treba da budu predstavljeni kao „priča”, bogata informacijama i detaljima, kako bi istorijski događaji, pojave i procesi bili predočeni jasno, detaljno i dinamično. Nastava bi trebalo da pomogne učenicima u stvaranju što jasnije predstave ne samo o tome šta se desilo, već i zašto se desilo i kakve su posledice proistekle.

Posebno mesto u nastavi istorije imaju pitanja, ona koja postavlja nastavnik učenicima, i ona koja dolaze od učenika, podstaknuta onim što su čuli u učionici ili što su saznali van nje, koristeći različite izvore informacija. Dobro osmišljena pitanja nastavnika imaju podsticajnu funkciju za razvoj istorijskog mišljenja i kritičke svesti, kako u fazi utvrđivanja i sistematizacije gradiva, tako i u obradi nastavnih sadržaja. U zavisnosti od cilja koji nastavnik želi da ostvari, pitanja mogu imati različite funkcije: fokusiranje pažnje na neki sadržaj ili aspekt, podsticanje poređenja, traganje za pojašnjenjem itd.

Poželjno je što više koristiti različite oblike organizovane aktivnosti učenika (individualni rad, rad u paru, rad u grupi, radionice ili domaći zadaci, kao što su seminarski radovi, prezentacije, samostalni i grupni projekti...).

Da bi shvatio događaje iz prošlosti, učenik treba da ih „oživi” u svom umu, u čemu veliku pomoć može pružiti upotreba različitih istorijskih tekstova, karata i drugih izvora istorijskih podataka (dokumentarni i igrani video i digitalni materijali, muzejski eksponati, ilustracije), obilaženje kulturno-istorijskih spomenika i posete ustanovama kulture. Korišćenje istorijskih karata izuzetno je važno, jer omogućava učenicima da na očigledan i slikovit način dožive prostor na kome su se događaji odvijali, olakšavajući im praćenje promena na određenoj teritoriji.

Treba iskoristiti i uticaj nastave istorije na razvijanje jezičke i govorne kulture (besedništva), budući da istorijski sadržaji bogate i oplemenjuju jezički fond učenika. Neophodno je imati u vidu integrativnu funkciju istorije, koja u obrazovnom sistemu, gde su znanja podeljena po nastavnim predmetima, pomaže učenicima da shvate povezanost i uslovljenost geografskih, ekonomskih i kulturnih uslova života čoveka kroz prostor i vreme. Treba izbegavati fragmentarno i izolovano učenje istorijskih činjenica, jer ono ima najkraće trajanje u pamćenju i najslabiji transfer u sticanju drugih znanja i veština.

Kako bi ciljevi nastave istorije bili što potpunije ostvareni, preporučuje se i primena didaktičkog koncepta multiperspektivnosti.

Određene teme, po mogućnosti, treba realizovati sa odgovarajućim sadržajima iz srodnih predmeta, a posebnu pažnju treba posvetiti osposobljavanju učenika za efikasno korišćenje informaciono-komunikacionih tehnologija (upotreba Interneta, pravljenje Power Point prezentacija, korišćenje digitalnih audio-vizuelnih materijala i izrada referata i maturskog rada).